དེ་བཞིན་སྔར་རང་གཞུང་རྩིས་ཁང་ལས་ཁུངས་ཀྱིས་ཇོ་ཤཱག་རྣམ་གཉིས་དང༌།གདན་ས་ཁག་གཙོ་གྱུར་བོད་ཀྱི་དགོན་སྡེ་ཁག་གི་རྟེན་གཙོ་ཡོངས་རྫོགས་ལ་ས་ཟླའི་མཆོད་སྤྲིན་ཞེས་ཞལ་གསེར་སྤྱན་འབྱེད་དང༌།མཆོད་འབུལ་སྙན་དར་སོགས་རྒྱ་གང་ཆེ་གནང་ལམ་ཡོད་པ་མ་ཟད།དགེ་འདུན་གྱི་འདུས་ཚོགས་ལ་བསྙེན་བཀུར་ཡང་ཟབ་རྒྱས་ཞུ་ཡི་ཡོད།དེ་བཞིན་རང་གཞུང་ནས་དུས་ཡུན་དེའི་རིང་གྲོང་ཁྱེར་ཁག་ཏུ་ཤ་ཁྲིམས་དང་བོད་ཡོངས་སུ་རི་རྒྱ་རླུང་རྒྱ་བསྡམས་ཀྱི་ཡོད་སྟབས་ས་ཟླའི་དུས་ཡུན་རིང་ཤ་ཁྲོམ་འདོན་པ་དང༌།རི་དྭགས་རྔོན་པ།ཉ་རིགས་འཛིན་པ་སོགས་སྲོག་གཅོད་དང་འབྲེལ་བའི་བྱ་བ་ཧ་ལམ་མཐོང་དུ་མེད་པ་ཞིག་ཡིན།མདོ་དོན་ཟླ་བ་འདིར་བོད་གཞུང་འབངས་ཚང་མས་རྣམ་དཀར་ཆོས་མཐུན་གྱི་ལས་ལ་བརྩོན་གྱི་ཡོད།།།།